जैसिंहै गी मूल गै होश नेईं। ओह् अपने आपै च सुंगड़ी गेदा हा। उदियां अक्खीं अद्धी कशा मतियां मटोई दियां हां। हत्थ-पैर इयां ढिल्ले छोड़ी बैठे दा हा, जियां उसी उंदी कोई लोड़ नेईं। गलीचे पर रौनकसिंहै दे पैंरें च बैठा दा ओह् डाऽ-बडाऽ बोलदा जा करदा हा, "भाई जी तुस मेरी गल्लै दा जकीन करो, मन्नो मेरी गल्ल। चीफ मनिस्टर साह्ब एड्डे सख्त-दिल नेईं जे। उनें छड़ी तन्बीह् दित्ती ऐ तुसें गी। तुन्दी बरतरफी दे आडर ओह् कदें नेईं देन लगे। ओह् ते तुसें गी अपना पुत्तर मन्नदे न।"